CELEX: 32015R1797
Language: lt
Date: 2015-10-07 00:00:00
Title: 2015 m. spalio 7 d. Tarybos reglamentas (ES) 2015/1797, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje

8.10.2015   
            
            
               LT
            
            
               Europos Sąjungos oficialusis leidinys
            
            
               L 263/10
            
         TARYBOS REGLAMENTAS (ES) 2015/1797
   2015 m. spalio 7 d.
   kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 215 straipsnį,
   atsižvelgdama į 2015 m. spalio 1 d. Tarybos sprendimą (BUSP) 2015/1764, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (1),
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:
   
               (1)
            
            
               2014 m. liepos 31 d. Taryba priėmė Reglamentą (ES) Nr. 833/2014 (2);
            
         
               (2)
            
            
               2014 m. rugsėjo 8 d. ir gruodžio 4 d. Reglamentas (ES) Nr. 833/2014 buvo iš dalies pakeistas atitinkamai Tarybos reglamentais (ES) Nr. 960/2014 (3) ir (ES) Nr. 1290/2014 (4);
            
         
               (3)
            
            
               2015 m. spalio 1 d. Taryba priėmė Sprendimą (BUSP) 2015/1764, kad būtų leidžiamos tam tikros operacijos, susijusios su Europos Sąjungos bendrajame karinės įrangos sąraše nurodyta specialia pirotechnika, reikalinga paleidimo įrenginių, kuriuos eksploatuoja valstybių narių paleidimo paslaugų teikėjai ar paleidimo paslaugų teikėjai, įsisteigę valstybėje narėje, naudojimui arba naudojimui vykdant paleidimus pagal Sąjungos, jos valstybių narių ar Europos kosmoso agentūros kosmoso programas, arba valstybėje narėje įsisteigusių palydovų gamintojų palydovų aprūpinimui kuru;
            
         
               (4)
            
            
               kai kurie iš tų pakeitimų patenka į Sutarties taikymo sritį, todėl visų pirma siekiant užtikrinti, kad visose valstybėse narėse jie būtų taikomi vienodai, būtina imtis reguliavimo veiksmų Sąjungos lygmeniu;
            
         
               (5)
            
            
               todėl Reglamentas (ES) Nr. 833/2014 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 833/2014 4 straipsnyje įterpiamos šios dalys:
   
      „2a.   1 dalies a ir b punktuose nustatyti draudimai netaikomi tiesioginiam ar netiesioginiam techninės pagalbos, finansavimo ar finansinės paramos teikimui, susijusiam su šia veikla:
      
                  a)
               
               
                  70 % ar didesnės koncentracijos hidrazino (CAS 302-01-2) pardavimu, tiekimu, perdavimu ar eksportu bei importu, pirkimu ar transportavimu, jei ta techninė pagalba, finansavimas ar finansinė parama susijusi su hidrazino kiekiu, apskaičiuojamu atsižvelgiant į paleidimą ar paleidimus arba palydovus, kurių reikmėms jis skirtas, ir neviršija bendro 800 kg kiekio kiekvienam atskiram paleidimui;
               
            
                  b)
               
               
                  asimetrinio dimetilhidrazino (CAS 57-14-7) importu, pirkimu ar transportavimu;
               
            
                  c)
               
               
                  monometilhidrazino (CAS 60-34-4) pardavimu, tiekimu, perdavimu ar eksportu bei importu, pirkimu ar transportavimu, jei ta techninė pagalba, finansavimas ar finansinė parama susijusi su monometilhidrazino kiekiu, apskaičiuojamu atsižvelgiant į paleidimą ar paleidimus arba palydovus, kurių reikmėms jis skirtas,
               
            jeigu šios dalies a, b ir c punktuose nurodytos medžiagos yra skirtos paleidimo įrenginių, kuriuos eksploatuoja Europos paleidimo paslaugų teikėjai, naudojimui arba naudojimui vykdant paleidimus pagal Europos kosmoso programas, arba Europos palydovų gamintojų palydovų aprūpinimui kuru.
      2b.   Dėl tiesioginio ar netiesioginio techninės pagalbos, finansavimo ar finansinės paramos, susijusių su 2a dalies a, b ir c punktuose nurodyta veikla, teikimo reikia gauti išankstinį kompetentingų valdžios institucijų leidimą.
      Leidimų prašytojai kompetentingoms valdžios institucijoms pateikia visą reikalingą informaciją.
      Kompetentingos valdžios institucijos apie visus suteiktus leidimus praneša Komisijai.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2015 m. spalio 9 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 7 d.
      
         
            Tarybos vardu
         
         
            Pirmininkas
         
         J. ASSELBORN
      
   
   
      (1)  OL L 257, 2015 10 2, p. 42.
   
      (2)  2014 m. liepos 31 d. Tarybos reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014 7 31, p. 1).
   
      (3)  2014 m. rugsėjo 8 d. Tarybos reglamentas (ES) Nr. 960/2014, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 271, 2014 9 12, p. 3).
   
      (4)  2014 m. gruodžio 4 d. Tarybos reglamentas (ES) Nr. 1290/2014, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje, ir iš dalies keičiantis Reglamentą (ES) Nr. 960/2014, kuris iš dalies keičia Reglamentą (ES) Nr. 833/2014 (OL L 349, 2014 12 5, p. 20).